CELEX: 32021D0316(02)
Language: el
Date: 2021-03-11 00:00:00
Title: Απόφαση της Επιτροπής της 11ης Μαρτίου 2021 σχετικά με την έγκριση μεθοδολογίας για την τεχνική αξιολόγηση των υπό δοκιμή προϊόντων η οποία βοηθά στον προσδιορισμό των προϊόντων καπνού που έχουν χαρακτηριστικό άρωμα/γεύση 2021/C 89 I/01

16.3.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  CI 89/1
               
            
         ΑΠΟΦΑΣΗ ΤΗΣ ΕΠΙΤΡΟΠΗΣ
         της 11ης Μαρτίου 2021
         σχετικά με την έγκριση μεθοδολογίας για την τεχνική αξιολόγηση των υπό δοκιμή προϊόντων η οποία βοηθά στον προσδιορισμό των προϊόντων καπνού που έχουν χαρακτηριστικό άρωμα/γεύση
         (2021/C 89 I/01)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την εκτελεστική απόφαση (ΕΕ) 2016/786 της Επιτροπής, της 18ης Μαΐου 2016, για τη θέσπιση της διαδικασίας για τη σύσταση και λειτουργία ανεξάρτητης συμβουλευτικής επιτροπής η οποία θα επικουρεί τα κράτη μέλη και την Επιτροπή κατά τον καθορισμό του εάν τα προϊόντα καπνού έχουν χαρακτηριστικό άρωμα/γεύση (1), και ιδίως το άρθρο 9 παράγραφος 2.
         Εκτιμώντας τα ακόλουθα:
         
                     (1)
                  
                  
                     Η οδηγία 2014/40/ΕΕ του Ευρωπαϊκού Κοινοβουλίου και του Συμβουλίου (2) απαγορεύει τη διάθεση στην αγορά προϊόντων καπνού (τσιγάρα και καπνός για στριφτά τσιγάρα) με χαρακτηριστικά αρώματα/γεύσεις.
                  
               
                     (2)
                  
                  
                     Ο εκτελεστικός κανονισμός (ΕΕ) 2016/779 της Επιτροπής (3) καθόρισε ενιαίους κανόνες όσον αφορά τις διαδικασίες που εφαρμόζονται για να καθοριστεί εάν ορισμένο προϊόν καπνού έχει χαρακτηριστικό άρωμα/γεύση.
                  
               
                     (3)
                  
                  
                     Σύμφωνα με την εκτελεστική απόφαση (ΕΕ) 2016/786, η ανεξάρτητη συμβουλευτική ομάδα (στο εξής: η ομάδα) καθορίζει και, κατά περίπτωση, επικαιροποιεί τη μεθοδολογία για την τεχνική αξιολόγηση των προϊόντων καπνού που παραπέμπονται σε αυτήν από κράτος μέλος ή την Επιτροπή για γνωμοδότηση σχετικά με το κατά πόσον έχουν ή όχι χαρακτηριστικό άρωμα/γεύση.
                  
               
                     (4)
                  
                  
                     Κατά τη συνεδρίασή της της 24ης Ιουνίου 2020 η ομάδα ενέκρινε «Μεθοδολογία για την υποστήριξη της απόφασης εάν ένα προϊόν καπνού έχει χαρακτηριστικό άρωμα/γεύση», στην οποία έγιναν ορισμένες ήσσονος σημασίας συντακτικές τροποποιήσεις στις 2 Σεπτεμβρίου 2020.
                  
               
                     (5)
                  
                  
                     Σύμφωνα με το άρθρο 9 παράγραφος 2 της εκτελεστικής απόφασης (ΕΕ) 2016/786, η μεθοδολογία για την τεχνική αξιολόγηση των υπό δοκιμή προϊόντων με σκοπό τον καθορισμό του εάν τα εν λόγω προϊόντα καπνού έχουν χαρακτηριστικό άρωμα/γεύση υποβάλλεται για έγκριση στον γενικό διευθυντή και εφαρμόζεται μόνο αφού δοθεί η εν λόγω έγκριση,
                  
               ΑΠΟΦΑΣIΖΕΙ:
         
            Άρθρο μόνο
            Εγκρίνεται η μεθοδολογία για την τεχνική αξιολόγηση των υπό δοκιμή προϊόντων, η οποία συμβάλλει στον προσδιορισμό των προϊόντων καπνού με χαρακτηριστικό άρωμα/γεύση, όπως ορίζεται στο παράρτημα της παρούσας απόφασης.
         
         
            Βρυξέλλες, 11 Μαρτίου 2021.
            
               
                  Για την Επιτροπή
               
               Sandra GALLINA
               
                  Γενική Διευθύντρια
               
               
                  Γενική Διεύθυνση Υγείας και Ασφάλειας των Τροφίμων
               
            
         
         
            (1)  ΕΕ L 131 της 20.5.2016, σ. 79.
         
            (2)  Οδηγία 2014/40/ΕΕ του Ευρωπαϊκού Κοινοβουλίου και του Συμβουλίου, της 3ης Απριλίου 2014, για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την κατασκευή, την παρουσίαση και την πώληση προϊόντων καπνού και συναφών προϊόντων και την κατάργηση της οδηγίας 2001/37/ΕΚ (ΕΕ L 127 της 29.4.2014, σ. 1).
         
            (3)  Εκτελεστικός κανονισμός (ΕΕ) 2016/779 της Επιτροπής, της 18ης Μαΐου 2016, για τον καθορισμό ενιαίων κανόνων όσον αφορά τις διαδικασίες που εφαρμόζονται για να καθοριστεί εάν ορισμένο προϊόν καπνού έχει χαρακτηριστικό άρωμα/γεύση (ΕΕ L 131 της 20.5.2016, σ. 48).
      
      
         
            ΠΑΡΑΡΤΗΜΑ
            Μεθοδολογία για την τεχνική αξιολόγηση των υπό δοκιμή προϊόντων που βοηθούν στον καθορισμό των προϊόντων καπνού με χαρακτηριστικό άρωμα/γεύση
            Εφαρμογή στα τσιγάρα και σε προϊόντα καπνού για στριφτά τσιγάρα
            Εγκρίθηκε από την ανεξάρτητη συμβουλευτική ομάδα για τα χαρακτηριστικά αρώματα/γεύσεις στα προϊόντα καπνού κατά την 21η συνεδρίαση που πραγματοποιήθηκε στις 24 Ιουνίου 2020, ενώ έγιναν ήσσονος σημασίας συντακτικές τροποποιήσεις στις 2 Σεπτεμβρίου 2020.
            
                        Η παρούσα έκθεση παρέχει την ενοποιημένη μεθοδολογία για την υποστήριξη της απόφασης σχετικά με το αν ένα προϊόν καπνού έχει χαρακτηριστικό άρωμα/γεύση. Η εν λόγω μεθοδολογία εκπονήθηκε από την ανεξάρτητη συμβουλευτική ομάδα για τα χαρακτηριστικά αρώματα/γεύσεις στα προϊόντα καπνού, λαμβάνοντας υπόψη τα στοιχεία της τεχνικής ομάδας [εκτελεστική απόφαση (ΕΕ) 2016/786 της Επιτροπής, της 18ης Μαΐου 2016] και τις βέλτιστες διαθέσιμες πρακτικές στον τομέα αυτό.
                        Σύμφωνα με το άρθρο 19 της εκτελεστικής απόφασης (ΕΕ) 2016/786 η Επιτροπή θα δημοσιεύσει τη μεθοδολογία στον ακόλουθο ειδικό ιστότοπο και θα παράσχει σύνδεσμο προς τον ιστότοπο αυτόν από το μητρώο ομάδων εμπειρογνωμόνων.
                        Βλέπε https://ec.europa.eu/health/tobacco/products/characterising_flavours/panel_en και https://ec.europa.eu/transparency/regexpert/index.cfm?do=groupDetail.groupDetail&groupID=3452&NewSearch=1&NewSearch=1 για περισσότερες πληροφορίες.
                     
                  
               ΔΗΛΩΣΗ ΑΠΟΠΟΙΗΣΗΣ ΕΥΘΥΝΗΣ
            
            Οι εκθέσεις/γνώμες της ανεξάρτητης συμβουλευτικής ομάδας για τα χαρακτηριστικά αρώματα/γεύσεις στα προϊόντα καπνού παρουσιάζουν τις απόψεις των ανεξάρτητων επιστημόνων που είναι μέλη της εν λόγω συμβουλευτικής ομάδας. Οι εκθέσεις/γνώμες δημοσιεύονται από την Ευρωπαϊκή Επιτροπή μόνο στην πρωτότυπη γλώσσα.